Klage på vedtak Detaljreguleringsplan Øvre Foss 6 – ref. 2023/1099

Viser til mottatt brev datert 29.05.2026 om vedtak i sak 41/2026. Klagen sendes på vegne av Foreningen Nes sankelag.

Foreningen Nes sankelag ønsker å klage på vedtaket med bakgrunn i at mer og mer av beitearealene våre blir nedbygd med hytter og mer og mer av arealene beslaglegges til andre aktiviteter.

Etter å ha lest saksframstillingen som lå til grunn for politikerne som skulle fatte vedtaket så har vi følgende punkter å komme med i klagen:

1. Beiteinteressene og landbruket blir ignorert, og det går fram i saken at det har vært motstand og innsigelser. Disse innsigelsene burde vært tatt mer hensyn til. Nesbyen kommune har en vedtatt beitebruksplan for kommunen. Denne skal være med å sikre at beiteinteresser blir ivaretatt opp mot reiseliv og hytteutbygging. 

2. Det godkjennes stadig ny utbygging på eller ved de beste beitearealene. I den aktuelle planen her er det snakk 42 daa som isolert sett ikke er mye, men det ligger helt opptil stølene på Volelie. Det beslaglegges mer areal enn det som det blir bygd hytter på. De som skal bo i disse hyttene bruker arealene rundt til sine fritidsaktiviteter og det legges mer og mer til rette med turstier, sykkelstier, veier etc. Dette gjør det mer urolig i beiteområdene og det skaper mer farer for beitedyrene. De fleste tilrettelagte aktiviteter inneholder farer for beitedyrene og går på dyrevelferden løs.

3. I saksframstillingen er det snakk om at stølene på Volelie ikke er aktive og det står bl.a. at «Ved planlegging av hytteområdet må kommunen ta høyde for at det kan bli aktuelt å gjenoppta seterdrift på Volelie og andre setre i området, og at antall husdyr på utmarksbeite kan øke.»  Stølene der er ikke nedlagt som det står i saken. Det høstes avling årlig og er derfor i drift. Dere kan ikke mene at det skal være melkeproduksjon på en støl for å hevde at den skal være i drift. Da er det få støler i drift i dette landet. Så lenge arealene holdes i hevd og det høstes avling hvert år er stølen i drift. Og det er mange slike støler i området rundt Volelie. På Foss, ca. en km fra Volelie er det mye fulldyrka areal på stølene som er i drift. Lenger innover i området har vi Nystølen, Skålsrudstølen og Myking. Alle disse områdene har mange støler som er i drift ved høsting av arealer og beiting, men det er bare to som har melkeproduksjon. Dette er for øvrig de eneste i Nesbyen som har støl med melkeproduksjon. 

Det ble i planen tatt ut to tomter for å legge til rette om noen skulle starte opp med støl igjen. Vi tenker da på melkeproduksjon siden stølen allerede er i drift og mener det allerede går beitedyr der som trenger arealet. Dersom en skulle ønske å drive melkeproduksjon på Volelie hjelper det svært lite om to tomter er tatt ut. Da er alt nært areal rundt stølen viktig til beite for dyrene. Pr i dag er det sau og ammekyr som beiter der.


4. Utmarksbeite har stor samfunnsnytte. Graset som hentes fra utmark er en enorm ressurs for landbruket og den enkelte som driver landbruksnæring, Det er også svært viktig for å hindre gjengroing av kulturlandskapet og bevare biologisk mangfold. Det er anslått at verdien på høsting av utmarka i Norge ved beiting er over 1 mrd kr hvert år. For området fom. Saupeset tom. Tunhovdvegen i Nes Nordmark beiter det ca. 2900 geit, sau og lam, samt om lag 100 storfe. Den årlige verdien av dette er minst 1,5 mill. kr. Det er viktig å merke seg at dette er verdier som høstes hvert år, mens nedbygging er en engangsinntekt og arealet er tapt for all framtid.

5. Når det gjelder punktet med gjerding er det bra at det brukes naturmateriale. Men om det gjerdes inn 400 m2 eller hele tomten påvirker ikke det beite så mye i den store sammenhengen. Det viktigste er at gjerde er sikkert for dyra slik at de ikke kan ødelegge seg eller bli stengt inne. Derfor er ideen med å tillate 80 lengdemeter uten inngjerding mildt sagt idiotisk. Hva skal det være til? Det stenger ingen dyr ute og det fører til at hytteeiere setter opp et ulovlig gjerde videre rundt hytta si for å stenge beitedyra ute. Da har du plutselig fått et farlig gjerde utover det som var lovlig. 80 lengdemeter uten inngjerding er bare en fare for beitedyra.

6. Utnytting av beiteressurser er en viktig del av jordbruksdriften i Nesbyen. De som driver jordbruk i Nesbyen driver også næring og det er synd at kommunen ikke ser på landbruket i kommunen sin som næring. Næringsgrupper settes opp mot hverandre og fører til at de «ofrer» en næring til fordel for andre næringer. Er det riktig at f.eks butikkene og anna næringsliv på Nesbyen skal tjene penger på bekostning av landbruket som mister sine beitearealer og dyr på grunn av økt trafikk og nedbygging?

Vi forventer at kommunen behandler vår klage og tar hensyn til våre punkter.


Nesbyen, 18. juni 2026

Foreningen Nes sankelag
v/leder Tove Solheim

